Diari Oficial de la Generalitat Valenciana


Sumari del DOGV 4441, del 17-02-2003 (2003/1662)

ORDE de 6 de febrer de 2003, de la Conselleria de Benestar Social, per la qual es convoca, per a l'any 2003, concurs públic per a la concessió d'ajudes per al desenvolupament de programes en matèria de joventut promoguts per entitats locals
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4441

Data del DOGV
:   17-02-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/1662


Data del document
:   06-02-2003

Organisme emissor
:   Conselleria de Benestar Social

Tipus de document
:   Ordre

Descriptors 

:   * Institut Valencià de la Joventut Generalitat Jove
    * voluntariat social
    * habitatge
    * jove
    * ajuda pública
    * accés a l'ocupació
    * moviment associatiu
    * suport econòmic
    * formació professional
    * associació d'entitats locals
    * administració local
    * oci

ORDE de 6 de febrer de 2003, de la Conselleria de Benestar Social, per la qual es convoca, per a l'any 2003, concurs públic per a la concessió d'ajudes per al desenvolupament de programes en matèria de joventut promoguts per entitats locals[2003/X1662]
  
La Llei 4/1989, de 26 de juny, de la Generalitat Valenciana, per la qual es va crear l'Institut Valencià de la Joventut, com a òrgan encarregat de l'execució i coordinació de la política de joventut a la Comunitat Valenciana, estableix en el seu article 3, com una de les funcions del dit organisme, la de contribuir amb totes les administracions i entitats públiques i privades al desenvolupament de les polítiques integrals de la joventut.
  
En este marc, l'IVAJ considera que la promoció dels programes i activitats que porten a terme les entitats locals es configura com un objectiu prioritari, ja que estes entitats presten una àmplia gamma de serveis a la població juvenil del seu àmbit territorial cosa que s'uneix a la proximitat amb què són percebudes pel dit col·lectiu.
  
En virtut d'això i de conformitat amb les atribucions que em confereix l'article 35 de la Llei 5/1983, de 30 de desembre, de Govern Valencià, i l'article 47.11 del text refós de la Llei d'Hisenda Pública de la Generalitat Valenciana, aprovada per Decret Legislatiu de 26 de juny de 1991, del Consell de la Generalitat Valenciana
  
ORDENE
  
Primer
  
Es convoca concurs públic per a la concessió d'ajudes per al desplegament de programes en matèria de joventut promoguts per entitats locals i s'aproven les bases que el regiran, que figuren com a annex I, i el model de sol·licitud que s'inclou com a annex II de la present orde.
  
Segon
  
Les ajudes que es convoquen es finançaran a càrrec de la línia de subvenció SE000073 del pressupost de l'Institut Valencià de la Joventut per a 2003, amb un import global màxim de 91.000 euros.
  
DISPOSICIONS FINALS
  
Primera. Es faculta el director general de l'Institut Valencià de la Joventut per a dictar totes les instruccions i resolucions que calguen per al desplegament i l'execució del que preveu esta orde.
  
Segona. La present orde entrarà en vigor el sendemà de la seua publicació en el Diari Oficial de la Generalitat Valenciana.
  
Tercera. Contra esta orde, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir del sendemà de la seua publicació en el Diari Oficial de la Generalitat Valenciana, d'acord amb el que estableix la Llei 29/1998, de 13 de juliol, reguladora de la Jurisdicció Contenciosa Administrativa, sense prejudici del requeriment potestatiu que regula l'article 44 de la Llei esmentada.
  
València, 6 de febrer de 2003
  
El conseller de Benestar Social,
  
RAFAEL BLASCO CASTANY
  
ANNEX I
  
Bases de la convocatòria
  
Primera. Objecte de les ajudes
  
1. Les ajudes que es convoquen estan destinades al finançament parcial de programes en matèria de joventut que duran a terme entitats locals entre l'1 de gener i el 30 d'octubre de 2003, i que hauran de versar necessàriament i exclusiva sobre una de les àrees següents:
  
- Ocupació
  
- Habitatge
  
- Voluntariat
  
Informació
  
Formació
  
- Oci alternatiu/temps lliure
  
Promoció de l'associacionisme juvenil
  
Medi ambient
  
2. A l'efecte del que disposen les presents bases, s'entén per programa aquella activitat o conjunt d'activitats relacionades entre si i adreçades al compliment dels objectius plantejats en una de les àrees esmentades en l'apartat primer d'esta base.
  
3. Queden exclosos de la present convocatòria els programes integrals de joventut, i també els que no responguen a una de les àrees esmentades en la present base.
  
4. La realització del programa per al qual es concedisca la subvenció serà d'exclusiva responsabilitat de l'entitat local i, així mateix, seran a càrrec seu els mitjans humans i materials que calguen per al seu desplegament.
  
5. Només es podrà presentar un programa per entitat.
  
Segona. Beneficiaris
  
Podran sol·licitar estes ajudes els ajuntaments, les fundacions municipals, les mancomunitats i les entitats locals menors, ubicades a l'àmbit territorial de la Comunitat Valenciana.
  
Tercera. Quantia de les ajudes
  
L'import de l'ajuda en cap cas no podrà ser superior al 50% del pressupost total de les activitats programades ni superar la quantia màxima de 6.000 euros, i es tindrà en compte el crèdit disponible que, en cas de ser insuficient, podrà prorratejar-se entre tots els beneficiaris de les ajudes.
  
Quarta. Sol·licitud i termini
  
1. La sol·licitud s'emplenarà en el model que figura com a annex II. El model normalitzat de sol·licitud també estarà a disposició dels sol·licitants a les seus de l'IVAJ a Alacant (pl. de Sant Cristòfol, 8, 03367), Castelló (c. dels Orfebres Santalínea, 2, 12364) i València (c. de l'Hospital, 11, 46124), o bé s'hi podrà accedir a través de la pàgina web de l'IVAJ, adreça: www.ivaj.es
  
2. La sol·licitud s'haurà d'acompanyar de la documentació següent:
  
Descripció del programa a realitzar, en què conste, com a mínim, la informació següent: la justificació de l'oportunitat i de la necessitat del projecte; els objectius, les activitats, el segment de la població al qual va dirigit i el nombre de beneficiaris previst; els mitjans personals i materials necessaris per al desplegament de les activitats; les dates i els llocs de celebració, i les dades significatives que es consideren d'interés.
  
Memòria general de les actuacions portades a terme per l'entitat local en matèria de joventut durant l'any 2002.
  
Pressupost del programa a realitzar en què es detallen les despeses i els ingressos previstos, degudament desglossats i especificant-ne totes les fonts de finançament.
  
Documentació acreditativa que el programa el desplegarà personal tècnicament qualificat.
  
3. Les dades que no s'acrediten mitjançant l'aportació de la documentació que estableix l'apartat d) de l'anterior punt 2 de la present base no podran ser tingudes en compte a l'efecte de la valoració de la sol·licitud d'ajuda presentada.
  
4. Quan els documents exigits ja estigueren en poder de l'Institut Valencià de la Joventut, el sol·licitant es podrà acollir al dret que estableix l'article 35. f) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'indique la data i l'òrgan o dependència en què van ser presentats o, si escau, emesos, i si no hagueren transcorregut més de cinc anys des de la finalització del procediment al qual corresponguen.
  
5. Les sol·licituds es podran presentar al Registre General de l'Institut Valencià de la Joventut (c. de l'Hospital, 11, València, 46646), al de les unitats territorials d'Alacant (pl. de Sant Cristòfol, 8, 03138) i de Castelló (c. dels Orfebres Santalínea, 2, 12937); o en qualsevol dels llocs que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació en l'oficina de correus corresponent s'haurà de fer d'acord amb el que disposa l'article 31 del Reial Decret 1829/1999, de 31 de desembre, en sobre obert, per tal que l'exemplar destinat a l'IVAJ siga datat i segellat abans de ser certificat. Cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella en què tinga entrada al Registre de l'Institut Valencià de la Joventut.
  
6. El termini de presentació de sol·licituds serà el comprés entre el sendemà de la publicació de la present orde en el Diari Oficial de la Generalitat Valenciana i el dia 25 de març de 2003, ambdós inclosos. L'incompliment d'este termini implicarà la no-admissió de la sol·licitud i, en conseqüència, la denegació de l'ajuda sol·licitada.
  
7. Només s'admetrà una sol·licitud per cada entitat local. En el cas que es presenten diverses sol·licituds ?o programes?, l'entitat participant, després de ser requerida per la unitat instructora, haurà d'optar per una de les sol·licituds en el termini que es concedisca a l'efecte. Altrament, s'entendrà que opta per la presentada en primer lloc.
  
Cinquena. Tramitació
  
1. La instrucció del procediment correspondrà al Servei de Gestió i Planificació de Programes de l'Institut Valencià de la Joventut, que podrà demanar al sol·licitant l'aportació addicional de tots els documents o dades aclaridores que es consideren necessaris per a l'examen de la sol·licitud presentada.
  
2. Si la sol·licitud no reuneix els requisits exigits o no hi duu adjunta la documentació que, d'acord amb l'apartat 1 i l'apartat 2, lletres a), b) i c) de la base quarta, resulte exigible, es notificarà al sol·licitant perquè, de conformitat amb el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, comptadors a partir a partir del sendemà de la recepció de la notificació, n'esmene la falta o hi adjunte els documents preceptius, tot indicant-li que, si no ho fera en el termini previst, es considerarà que ha desistit de la seua petició, després de la resolució del director general de l'Institut Valencià de la Joventut que prèviament s'haurà de dictar en els termes que preveu l'article 42 de la susdita Llei.
  
3. La documentació que es lliure en la fase d'esmena s'haurà de presentar al lloc i en la forma que preveu la base quarta de la present convocatòria.
  
Sisena. Comissió Avaluadora
  
1. Per a l'estudi i la valoració de les sol·licituds acollides a la present Orde es constituirà una Comissió Avaluadora formada per cinc persones nomenades pel director general de l'IVAJ entre el personal al servei de l'Institut.
  
La resolució per la qual es determine la composició nominal de la Comissió Avaluadora es publicarà en el Diari Oficial de la Generalitat Valenciana.
  
2. La Comissió Avaluadora ajustarà el seu funcionament a les normes que contenen els articles del 22 al 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Per tal de facilitar l'anàlisi de les sol·licituds presentades, la Comissió Avaluadora podrà demanar als sol·licitants la informació addicional que considere necessària.
  
4. La Comissió Avaluadora elevarà el director general de l'IVAJ, una proposta de resolució que contindrà una relació dels sol·licitants per als quals es proposa la concessió de subvenció i la seua quantia, i també d'aquells per als qui es proposa la denegació o el desistiment de la subvenció sol·licitada, i haurà d'especificar en les seues conclusions una valoració dels criteris emprats en la distribució, d'acord amb el que preveu la base setena de la present orde.
  
Setena. Criteris de valoració
  
Per a la concessió de les ajudes es valoraran fonamentalment els punts següents:
  
El programa per al qual es sol·licita l'ajuda, que s'avaluarà tenint en compte els aspectes següents:
  
La viabilitat del programa.
  
La participació d'associacions juvenils o del consell local de joventut respectiu implantats al territori de l'entitat local.
  
El nombre de jóvens susceptibles de participar en el programa
  
La contribució a la igualtat d'oportunitats, a la millora del medi ambient, a l'educació i a la formació.
  
La incidència del programa en col·lectius de jóvens amb risc d'exclusió social.
  
El personal tècnic que duga a terme el programa.
  
L'eficàcia manifestada quant a la promoció i el desenvolupament juvenil, en activitats com ajudes a associacions locals, acords o manteniment de relacions de col·laboració amb l'IVAJ.
  
El finançament propi: la proporció, respecte de la subvenció sol·licitada, dels mitjans econòmics propis de què disposa l'entitat local sol·licitant per tal de dur a terme el programa.
  
Que l'entitat local dispose d'un Servei d'Informació Juvenil adscrit a la Xarxa Valenciana d'Informació Juvenil.
  
Que el programa duga a terme activitats i perseguisca objectius inclosos en el Pla Jove aprovat pel Govern Valencià.
  
Huitena. Resolució
  
1. El director general de l'IVAJ, a la vista de la proposta de la Comissió Avaluadora, resoldrà sobre les sol·licituds d'ajudes presentades a l'empara del que disposa la present orde. La resolució de la convocatòria haurà de ser motivada i les raons es faran constar en la resolució, i en tot cas els fonaments de la resolució que s'adopte hauran de quedar acreditats en el procediment.
  
2. El termini màxim per a resoldre la convocatòria i fer-ne la notificació serà de sis mesos, comptadors a partir del sendemà del dia en què acabe el termini de presentació de sol·licituds. Si, transcorregut el dit termini, no s'haguera dictat resolució expressa, les sol·licituds presentades es podran entendre desestimades, de conformitat amb el que disposa l'article 55 de la Llei 9/2001, de 27 de desembre, de la Generalitat Valenciana, de Mesures fiscals, de Gestió Administrativa i Financera, i d'Organització de la Generalitat Valenciana, sense perjudici de l'obligació de resoldre que estableix l'article 42.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. La resolució de la convocatòria es notificarà als interessats en els termes que preveuen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. L'eficàcia de la concessió de les ajudes quedarà supeditada al compliment dels termes i condicions de la concessió. La no-presentació de la justificació de la despesa en el termini fixat donarà lloc a la pèrdua de la subvenció i consegüent revocació.
  
Novena. Justificació i pagament
  
El pagament de les ajudes s'efectuarà en una sola vegada, després que se'n justifique l'ús, per a la qual cosa els beneficiaris hauran de presentar la documentació següent:
  
a) Factures reglamentàries d'acord amb la normativa vigent o justificants de les despeses efectuades al llarg de l'exercici 2003 relatius a l'execució del programa subvencionat, pel doble de l'import de la subvenció concedida. L'esmentada documentació podrà substituir-se per un certificat de l'interventor o secretari de la corporació local o òrgan competent, en què es detallen les despeses que corresponguen a l'execució del programa durant l'exercici 2003, amb indicació del perceptor, o creditor si escau, el concepte i l'import.
  
A tal efecte es consideraran despeses justificatives de la subvenció:
  
Els cartells i el material divulgatiu
  
Les despeses derivades de l'organització i de l'execució de les activitats
  
No tindran la consideració de despeses justificatives:
  
Les nòmines de monitors juvenils i tècnics del Servei d'Informació Juvenil
  
Les despeses corrents: llum, telèfon, lloguer de local, material, papereria, etc.
  
Les derivades de celebracions gastronòmiques
  
Les despeses d'inversió
  
Les despeses que hagen servit per a la justificació de qualssevol altres subvencions o ajudes
  
b) Declaració responsable d'altres subvencions sol·licitades i/o concedides pel mateix concepte al llarg de l'exercici 2003.
  
c) Memòria del programa objecte de l'ajuda que reculla tota la informació des de l'inici, el desenvolupament i la conclusió.
  
d) Quan la quantia de l'ajuda supere els 1.803,04 euros i en el cas que siga exigible, certificats acreditatius que en el moment de la concessió es trobaven al corrent en les obligacions tributàries i davant la Seguretat Social, de conformitat amb el que estableix l'Orde de 30 de maig de 1996, de la Conselleria d'Economia i Hisenda (DOGV núm. 2775, de 21.06.96) i en la forma que preveuen els articles 13 i següents del Reial Decret 1.098/2001, de 12 d'octubre, pel qual s'aprova el Reglament general de la Llei de Contractes de les Administracions Públiques (BOE núm. 257, de 26.10.01).
  
Tota la documentació sol·licitada en els apartats anteriors que no siga original haurà de ser confrontada.
  
2. La justificació s'haurà de realitzar en el termini que, a l'efecte, s'establisca en la resolució de concessió de les ajudes.
  
3. Per fer efectiu el pagament de les ajudes concedides, els beneficiaris hauran d'aportar la fitxa de dades bancàries, emplenada per l'entitat bancària en què es sol·licite l'ingrés de la subvenció.
  
Deu. Obligacions dels beneficiaris
  
Els beneficiaris de les ajudes hauran de complir les obligacions següents:
  
a) Realitzar l'activitat o adoptar el comportament que fonamenta la concessió de la subvenció.
  
b) Acreditar davant de l'Institut Valencià de la Joventut la realització de l'activitat i el compliment dels requisits i condicions que determinen la concessió o el gaudi de l'ajuda, en la forma que determina la present orde.
  
c) Comunicar les modificacions que es produïsquen en el desplegament del programa subvencionat.
  
d) Admetre la presència de supervisors de l'Institut Valencià de la Joventut.
  
e) Sotmetre's a les actuacions de control financer que corresponen a la Intervenció General, en relació amb les ajudes concedides.
  
f) Aportar la part de finançament que no subvencione l'Institut Valencià de la Joventut.
  
g) Comunicar a l'Institut Valencià de la Joventut la sol·licitud i la concessió d'ajudes per a la mateixa finalitat, per part d'altres administracions o organismes públics o privats, tant nacionals com internacionals.
  
h) Fer constar en tota la informació, la documentació i la publicitat pròpia de l'activitat, que la subvenciona l'IVAJ, i insertar-hi el logotip de l'IVAJ.
  
i) Complir totes les obligacions que estiguen previstes per al règim de subvencions i ajudes públiques, que siguen aplicables a esta orde, de conformitat amb el que disposa el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana, i la resta de legislació concordant i d'aplicació.
  
Onze. Revocació o minoració de l'ajuda
  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, tant nacionals com internacionals, podrà donar lloc a la modificació de la resolució de concessió.
  
2. L'incompliment per part del beneficiari dels requisits i condicions que van donar lloc a l'atorgament de l'ajuda, i també la no presentació de la documentació justificativa assenyalada en l'apartat 1 de la base novena en el termini establit a l'efecte, donarà lloc al corresponent procediment de revocació de l'ajuda concedida. En la tramitació del procediment es garantirà, en tot cas, el dret de l'interessat a l'audiència.
  
3. L'ajuda concedida es reduirà proporcionalment, cas que la justificació de les despeses no abaste el doble de l'import total de la subvenció concedida.
  
Dotze. Reintegrament de les quantitats obtingudes
  
1. L'import de les subvencions regulades en estes bases en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, tant nacionals com internacionals, supere el cost de l'activitat que desplegarà el beneficiari.
  
En este cas, quan l'ajuda principal siga l'atorgada per la Generalitat Valenciana, procedirà el reintegrament de l'excés obtingut sobre el cost de l'activitat desplegada.
  
2. Així mateix, procedirà el reintegrament de les quantitats percebudes i l'exigència de l'interés de demora des del moment del pagament de la subvenció, d'acord amb el procediment instruït a l'efecte en què es garantirà el dret de l'interessat a l'audiència, en els casos següents:
  
a) Obtindre la subvenció sense reunir-hi les condicions requerides.
  
b) Incompliment de la finalitat per a la qual es va concedir la subvenció.
  
c) Incompliment de les condicions imposades als beneficiaris amb motiu de la concessió de la subvenció.
  
Tretze. Acceptació de les bases
  
La participació en la present convocatòria implica l'acceptació de les bases que la regulen.